Kuil Kanaka Durga, Vijayawada

Kuil Kanaka Durga, yang secara rasmi dikenali sebagai Sri Durga Malleswara Swamyvarla Devasthanam, ialah sebuah kuil Hindu yang didedikasikan kepada Dewi Kanaka Durga. Kuil ini terletak di Indrakeeladri, sebuah bukit di tebing Sungai Krishna, di bandar Vijayawada, Andhra Pradesh, India.
Teks purba seperti Kaalika Purana, Durga Sapthashati dan pelbagai kitab Veda lain menyebut tentang Kanaka Durga di Indrakeeladri, serta menggambarkan beliau sebagai Swayambhu (menzahirkan diri sendiri) sejak Triteeya Kalpa.

 Legenda 
Legenda popular di kuil ini berkaitan dengan kemenangan Kanaka Durga menewaskan raja asura, Mahishasura. Diceritakan bahawa kezaliman para asura semakin melampau sehingga menyukarkan kehidupan penduduk. Lalu, resi Indrakila melakukan tapa yang amat berat, dan apabila dewi muncul, beliau memohon agar sang dewi bersemayam di atas kepalanya bagi menghalang kejahatan para asura. Atas permintaan itu, Durga menjadikan Indrakila sebagai kediaman tetapnya. Kemudian, dewi menghapuskan Mahishasura dan membebaskan masyarakat Vijayawada daripada kejahatan.

 Sejarah 
Sebuah prasasti berbahasa Telugu bertarikh 1229 M, dari zaman Chola, ditemui di Kampung Veligandla, Daerah Prakasam. Prasasti itu merekodkan pemberian kepada Dewa Bejawada Malleswaradeva di Indrakiladri, yang ketika itu dikenali sebagai Dakshina Varanasi. Pemberian tersebut dibuat oleh Podukayuri Siddayadeva dan Sivamagi Maraya untuk pahala ketua mereka, Siddaraju alias Trilochana Pallava, seorang raja Telugu Pallava.

 Senibina dan Struktur 
Di kuil ini, terdapat ikon dewi setinggi kira-kira 1.2 meter yang dihias indah dengan perhiasan berkilauan dan bunga-bungaan segar. Arca tersebut menggambarkan dewi dalam bentuk berlengan lapan, setiap satunya memegang senjata sakti, berdiri di atas tubuh Mahishasura sambil menikamnya dengan trisula. Kanaka Durga digambarkan sebagai lambang kecantikan dan keagungan.

Selain Kanaka Durga, terdapat juga kuil-kuil lain dalam kompleks ini. Antaranya:

 Malleswara Swamy dan Nataraja, di sudut timur laut kompleks.
 Subramanya (Kartikeya) bersama Valli dan Devasena, di bahagian utara.
 Hanuman sebagai penjaga kuil (kshetrapalaka), dengan kuil Aparajitha Devi di belakangnya.
 Di laluan menuju ke atas bukit, terdapat kuil Abhaya Anjaneya dan Kamadhenu Devi.

Prasasti dari pelbagai dinasti turut ditemui di kuil ini.

 Upacara dan Perayaan 
Kuil Kanaka Durga amat sinonim dengan bandar Vijayawada dan dianggap sangat berkuasa kerana dewinya dipercayai sebagai Swayambhu.

 Pada bulan Sravanam, setiap hari Jumaat diadakan upacara Varalakshmi Vratam, yang menarik kehadiran lebih 20,000 penganut.
 Perayaan Dasara (Navaratri) disambut dengan penuh warna-warni, disertai ribuan peziarah yang juga melakukan mandi suci di Sungai Krishna. Sepanjang sepuluh hari, sepuluh manifestasi Kanaka Durga dipuja, iaitu:
 Swarna Kavachalankrita Durga
 Bala Tripurasundari
 Annapurna
 Gayatri
 Lalita Tripura Sundari
 Saraswati
 Mahalakshmi (hari ketujuh)
 Durga
 Mahishasura Mardini
 Raja Rajeswari Devi

Setiap tahun pada bulan Ashadha, perayaan Sakambhari berlangsung selama tiga hari dengan penuh penghayatan. Pada ketika itu, Kanaka Durga mengambil rupa Sakambhari (Banasankari Amma), di mana doa dipanjatkan agar tumbuh-tumbuhan, hasil tani, dan makanan sentiasa subur dan mencukupi untuk kesejahteraan umat manusia. Perayaan ini disambut dari Sukla Paksha Thrayodashi hingga Purnima bulan Ashadha.

 Akses dan Pengangkutan 
Kuil ini terletak di tengah-tengah bandar Vijayawada, kira-kira 10 minit dari stesen kereta api dan terminal bas, serta 20 km dari lapangan terbang. Bas khas kuil tersedia setiap 20 minit dari terminal bas dan stesen kereta api. Vijayawada terletak 275 km dari Hyderabad, dan dihubungkan dengan baik melalui jalan raya, kereta api, dan penerbangan.

Terdapat juga Kuil Sakambhari lain yang terkenal, iaitu di pergunungan Shivalik berhampiran Saharanpur, Uttar Pradesh.

 Lihat juga 

 Kuil Hindu
 Durga

 Rujukan